﻿አካዳሚውምርጥ ስፖርተኞችን የማፍራት ተልዕኮውን እያሳካ መሆኑ ተገለጸ
 የኢትዮጵያ ወጣቶችና ስፖርት አካዳሚ ምርጥ ስፖርተኞች የማፍራት ተልዕኮውን እያሳካ መሆኑን ተገለጸ። ለአራት ዓመታት በ9ኝ የስፖርት ዓይነቶች በአሰላ ጥሩነሽ ዲባባ እና በአዲስ አበባ የማሰልጠኛ ማዕከል ያሰለጠናቸውን 105 ስፖርተኞችም በትናንትናው ዕለት አስመርቋል።የአካዳሚው ዋና ዳይሬክተር አቶ አንበሳው እንየው ለአዲስ ዘመን ጋዜጣ እንደገለጹት፤ አካዳሚው ምርጥ ስፖርተኞች የማፍራት ተልዕኮውን እያሳካ ሲሆን ውጤታማነቱ ሰልጣኞች በሚያስመዘግቧቸው ውጤቶች የሚለካ ነው። አካዳሚው ፓራሊምክን ጨምሮ ሥልጠናውን በሚሰጥባቸው አስር የስፖርት ዓይነቶች ከአገር አቀፍ ውድድሮች ባሻገር፤ በብሔራዊ ቡድን ደረጃ ተመልምለው በአህጉርና በዓለም አቀፍ መድረኮች መሳተፍ የቻሉ በርካታ ስፖርተኞች ማፍራት እንደተቻለው ገልጸዋል። በዘንድሮው ዓመት በነበሩ አህጉር አቀፍና ዓለም አቀፍ የውድድር መድረኮች በመሳተፍ የነበራቸው ውጤታማነት ለዚህ እንደ ማሳያ የሚጠቀስ መሆኑን ተናግረዋል።እንደ ዋና ዳይሬክተሩ ማብራሪያ፤ በዚህም መሠረት በዓለም አቀፍ ደረጃ ሦስት ሺ ሜትር መሰናክል በራባት ሞሮኮ በተካሄደው የዳይመንድ ሊግ አንደኛ የሆነው የኢትዮጵያ የርቀቱ ባለ ክብረ ወሰን ጌትነት ዋሌ፣ በሁለት ሺህ መሰናክል እና በ4 ኪሎ ሜትር ሀገር አቋራጭ ዘንድሮ ቦነስ አይረስ ላይ በተካሄደው የዓለም የታዳጊዎች ኦሎምፒክ የወርቅ ባለቤት የሆነው አብርሃም ስሜ፣ በማራካሽ ሞሮኮ በ4 ኛው ኢንተርናሽናል ፓራሊምፒክ አትሌቲክስ ውድድር የተሳተፈው ገመቹ አመኑ በ1 ሺ500 ሜትር ወርቅ፣ በ 800 ሜትር ነሐስ ማምጣት ችሏል። ዝናሽ አሰፋ በዚሁ መድረክ በ200 ሜትር እና በ400 ሜትር ወርቅ አስመዝግባለች።በዓለም አቀፍና በአህጉር አቀፍ መድረኮች የአካዳሚው ፍሬ የሆኑ ስፖርተኞች እያስመዘገቡ የሚገኙት ውጤት አካዳሚው ከተቋቋመበት አላማና ራዕይ እኩል እየተጓዘ ስለመሆኑ ምስክር መሆኑን አመልክተዋል። አካዳሚው ባለፉት አራት ዓመታት በ9ኝ የስፖርት ዓይነቶች በአሰላ ጥሩነሽ ዲባባ እና በአዲስ አበባ የማሰልጠኛ ማዕከል ሲያሰለጥናቸው የነበሩትን 105 ስፖርተኞችንም እንዳስመረቀ ተናግረዋል።ተመራቂዎቹ ሥልጠናቸውን ላለፉት አራት ዓመታት ሲከታተሉ መቆየታቸውን ገልጸው፤ ተመራቂዎቹ ለጥሩነሽ ዲባባ ማሰልጠኛ ማዕከል 7ኛ ዙር 49 ሰልጣኞች ሲሆኑ ለአዲስ አበባ ካምፓስ ደግሞ የ 3 ኛ ዙር 56 ሰልጣኞችን መሆናቸውን አብራርተዋል። ሥልጠናውና ምርቃቱ በሀገሪቱ ቀጣይ የስፖርት ውጤታማነት ላይ ጉልህ ድርሻን እንደሚጫወቱ እምነታቸውን ገልጸዋል።የስፖርት ኮሚሽን ኮሚሽነር አቶ ርስቱ ይርዳው በምረቃ ሥነ ሥርዓት ላይ ባስተላለፉት መልዕክት፤ በአካዳሚው ላለፉት አራት ዓመታት ያገኛችሁትን እውቀት፣ ክህሎት እና ስፖርታዊ ሥነ ምግባር በምትቀላቀሏቸው ክለቦች እና ተቋማት ይበልጥ ልታጠናክሩ ይገባል። ተመረቃችሁ ማለት የነገ ተስፋ መሆናችሁ አመላከታችሁ እንጂ ምርጥ ስፖርተኞች የመሆን ጉዟችሁ አጠናቀቃችሁ ማለት አይደለም። የስፖርት ሥልጠና እና የመደበኛ ትምህርት ጉዞአችሁ በምትቀላቀሏቸው ክለቦ፣ የስፖርት እና ሌሎች ተቋማት ዘንድ ከፍ ወዳለ እርከን ልታደርሱት ይገባል ሲሉ መልዕክታቸውን አስተላልፈዋል።የኢትዮጵያ ወጣቶችና ስፖርት አካዳሚ በ2006 ዓ.ም እንዲሁም የጥሩነሽ ዲባባ ማሰልጠኛ ማዕከል በ2002 ዓ᎐ም ሥራ መጀመራቸው አይዘነጋም።አዲስ ዘመን ሰኔ 26/2011 ዳንኤል ዘነበ 